Muhu on suuruselt Eesti kolmas saar, koos Võilaiuga 200 km2. Saart eraldab mandrist Suur väin ja Saaremaast Väike väin, millest üle viib teetamm. Muhu kõrgeimad tipud küündivad kuni 25 m ü.m. Saare põhja- ja idarannikut iseloomustavad ka mitmed looduskaitse all olevad pangad (Rannaniidu, Üügu, Tupenurme). Kuivade loopealsete tõttu vooluveekogud ja järved puuduvad ning põllumullad on põuakartlikud. Põllumajandusmaast moodustavad suurema osa looduslikud karjamaad.